**Җирме, фатирмы?**

**Күп балалы гаиләләргә җир кишәрлекләре урынына фатир бирергә мөмкиннәр. Әмма мондый закон әлегә көченә кермәгән. Дәүләт Думасы депутатларының аны тикшереп, кайбер мәсьәлә­ләрне хәл итәселәре бар. 2011 елда өч һәм аннан да күп баласы булган гаи­ләләргә бушлай җир кишәр­лекләре бирү турындагы фәрманга кул куелган иде. Закон үз көченә кер­гәннән соң төбәкләр әлеге программаны тормышка ашыра башлады.**



Татарстанда 23 меңнән артык гаиләгә кишәрлек бирелгән инде. Тагын 10 меңнән артык гаилә чиратта тора. Чират­ның кимемәвен мондый гаи­ләләрнең көн­нән-­көн артуы белән аңла­талар. Кайбер җирлекләрдә җир кишәрлегенә кытлык сизе­лә. Аеруча Казан, Чаллы шә­һәрләрендә биләмәләр бе­лән проблема.

– Чаллы белән Казан шә­һәрләрендә буш урыннар булмагач, бу калаларда яшәү­че гаиләләргә якын-тирә рай­оннардан җирләр бүле­неп бирелә, – ди җир һәм мөлкәт мөнәсәбәтләре министры Азат Хамаев. – Чаллыда яшәүчеләргә Тукай районы, Сәет авылыннан 30 гектар мәйданда җир бүленде. Тагын 40 гектар җирне рәс­миләштерү эшләре бара. Казанда яшәү­челәргә Биектау районы­ның Каймар, Лаеш районы­ның Столбище авылларыннан алу мөмкинлеге тудырылды. Бу уңайдан әле дә төрле сөйләшүләр алып барыла.
Әмма гаиләләрнең күп­челеге әлеге җирләрдән ка­нәгать түгел. Җир кишәр­ле­ген бирсәләр дә, комму­ни­ка­цияләр белән проблемалар шактый кискен тора. Бу бөтен Россия күләмендә шу­лай. Инфраструктура мәсь­ә­­ләсе ил күләмендә хәл ител­мәгән. Җир һәм мөлкәт мөнә­сәбәт­ләре министры белдер­гәнчә, комму­ни­кацияләр уз­дыру эше Чаллы, Казан шә­һәр­ләрендә бик катлаулы. “Башка районнарда зур проблемалар күрен­ми, га­дәт­тә, аларда кишәр­лекләр авылларга якын урын­нарда би­релә. Анда газ, электр, су ли­ния­ләрен сузуда кыенлыклар булмаска тиеш”, – ди министр.

Исегездә булса, күп балалы гаиләләргә җир бүлеп бирү турындагы законны кабул итәр алдыннан аның проектын тикшереп, шактый гына үзгәрешләр кертелде. Хәтта сатарга теләге булучыларга мөмкинлек тә тудырылды. Сүз дә юк, гаи­ләләргә ярдәм йөзеннән кишәрлекләр бирү идеясе бик яхшы. Күпләр моны күктән төшкән байлык дип санады. Тик чынлыкта кайбер гаиләләр өчен бу алай булып чыкмады. Инфраструктура мәсьәләсе закон кысаларыннан читтә калды. Күп балалы гаиләләр бу уңайдан җитәкчелеккә төр­ле эчтәлектәге хатлар да юллады. Программаның кы­тыршы якларын җитәк­челек тә таныды. Премьер-ми­нистр Дмитрий Медведев халыкның программадан риза булмавын ачык­тан-ачык әйтте. Ил буенча әлеге гаиләләрнең бары 40 проценты гына бу җир­ләрне алган.

Хәзер күп балалы гаи­ләләргә җир урынына торак бирү турында сүз алып баралар. Аны социаль найм буенча бирмәкчеләр. Әмма фатирны бары тик социаль яктан мохтаҗларга, торак шартлары начар булып чиратта торучыларга гына бирмәкчеләр. Бу турыдагы закон проекты әле әзер­ләнеп кенә килә. Аны тормышка ашыра башлаганчы шактый вакыт узарга мөм­кин.

**(“Ватаным Татарстан”,   /№ 28, 28.02.2015/)**